Strokufanginn Sindri Þór Stefánsson var handtekinn í miðborg Amsterdam í Hollandi í dag . Þetta staðfestir Ólafur Helgi Kjartansson , lögreglustjórinn á Suðurnesjum , við mbl.is . Ólafur Helgi kveðst ekki geta staðfest neitt varðandi næstu skref í málinu . „ Það er beðið frekari fregna , “ segir hann en Vísir greindi fyrst frá handtökunni . Rob van der Veen , talsmaður lögreglunnar í Amsterdam , staðfestir einnig við mbl.is að Sindri Þór hafi verið handtekinn í dag í miðborginni . Hann segir lögregluna ekki vilja veita frekari upplýsingar um kringumstæður handtökunnar . Mál Sindra er núna hjá héraðssaksóknara í Amsterdam og er ekki ljóst með framvindu mála annað en að haft verði samband við íslensk yfirvöld um framhaldið . Þorgils Þorgilsson , lögmaður Sindra Þórs , sagðist í samtali við mbl.is ekkert hafa heyrt af handtöku hans nema það sem hann las í fjölmiðlum í kvöld . Sindri strauk úr fangelsinu á Sogni aðfaranótt þriðjudags . Hann komst með flugi til Svíþjóðar morguninn eftir , áður en nokkur hafði gert sér grein fyrir því að hann var horfinn úr herbergi sínu . Talið er að hann hafi komist út um glugga . Alþjóðleg handtökuskipun var gefin út á hendur Sindra og vegabréf hans var gert ógilt . Grunur lék á að Sindri Þór hefði farið til Spánar en ekkert fékkst staðfest þess efnis . Kristín Benediktsdóttir , dósent í réttarfari við Háskóla Íslands , greindi frá því kvöldfréttum RÚV á föstudag að Sindri Þór hefði átt að vera frjáls ferða sinna eftir að gæsluvarðhaldsúrskurður yfir honum rann út vegna þess að hann var ekki handtekinn að nýju . Hún sagði það skýrt í stjórnarskrá að ekki megi svipta neinn frelsi nema með úrskurði dómara .